Mark Sinclair

Mark Anthony Sinclair (s. 8. maaliskuuta 1996 Hamilton, Ontario, Kanada) on kanadalainen jääkiekkomaalivahti, joka pelaa SM-liigajoukkue Hämeenlinnan Pallokerhossa.
Ura.
Juniori- ja yliopistovuodet.
Sinclair vietti suurimman osan juniorivuosistaan kotikaupungissaan Ontarion Hamiltonissa. Kingston Frontenacs varasi hänet 185. pelaajana OHL:n varaustilaisuudessa 2012. Sinclair ei kuitenkaan koskaan siirtynyt CHL:ään, jotta hän voisi pelata tulevaisuudessa Yhdysvaltain yliopistosarjoissa. Sinclair pelasi kauden 2012–2013 NDJCHL-juniorisarjan Dundas Bluesissa. Kaudeksi 2013–2014 hän siirtyi OJHL-junioriliigan Hamilton Red Wingsiin, josta Sinclair siirtyi kesken kauden 2014–2015 GOJHL-joukkue Caledonia Corvairsiin. Hän voitti siellä mestaruuden sekä keväällä 2014 että 2015. Halton Ravens varasi Sinclairin 278. pelaajana GMHL:n varaustilaisuudessa 2015. Kaudeksi 2016–2017 hän siirtyi BCHL-joukkue Chilliwack Chiefsiin.
Vuosina 2017–2020 Sinclair kävi Alabaman yliopistoa Huntsvillessä. Kaudeksi 2020–2021 hän sai siirron Michiganin teknilliseen yliopistoon, jossa Sinclair vietti kaksi kautta.
Ammattilaisura.
Viimeisen yliopistokautensa 2021–2022 päätteeksi, huhtikuussa 2022 Sinclair siirtyi ECHL-joukkue Cincinnati Cyclonesiin, jossa hän pelasi loppukaudella kaksi runkosarjaottelua. Lokakuussa Sinclair palasi seuraan koesopimuksella, jonka päätteeksi hän sai sopimuksen loppukaudeksi 2022–2023. Sinclair pelasi ECHL:ssä 32 runkosarjaottelua torjuen 19 voittoa ja neljä nollapeliä sekä neljä pudotuspeliottelua. Huhtikuussa 2023 hän teki koesopimuksen AHL-joukkue Belleville Senatorsin kanssa. Sinclair pelasi siellä yhden runkosarjaottelun.
Heinäkuussa 2023 Sinclair teki Belleville Senatorsin kanssa vuoden mittaisen ja kaksisuuntaisen AHL-sopimuksen. Samana syksynä Sinclair osallistui myös Ottawa Senatorsin harjoitusleirille. Hän pelasi kauden 2023–2024 kuitenkin suurimmaksi osaksi ECHL-joukkue Allen Americansin vahvuudessa. Sinclair pelasi kauden aikana yhden AHL-ottelun.
Lokakuussa 2024 Sinclair teki vuoden mittaisen sopimuksen ECHL-joukkue Bloomington Bisonin kanssa. Marraskuussa seura lainasi hänet koesopimuksella AHL-joukkue Chicago Wolvesiin, mutta Sinclair ei saanut siellä kuitenkaan peliaikaa. Joulukuussa hän palasi koesopimuksella Belleville Senatorsiin, jossa Sinclair pelasi neljä ottelua. Helmikuussa 2025, päivää ennen siirtotakarajaa Sinclair siirtyi kevääseen 2026 asti kestävällä sopimuksella SM-liigajoukkue Hämeenlinnan Pallokerhoon. Hän aloitti joukkueessa vahvasti pelattuaan nollapelin 21. helmikuuta JYPiä vastaan. Sinclair piti maalinsa puhtaana seuraavassa ottelussa Kiekko-Espoota vastaan, jossa hänet vaihdettiin HPK:n maalinsuulle kesken ottelun, jonka jälkeen Sinclair pelasi vielä nollapelin Tampereen Ilvestä vastaan. Hän pelasi neljässä ensimmäisessä ottelussaan kaikkiaan 160 minuuttia ja kuusi sekuntia ennen kuin päästi ensimmäisen maalin Tapparaa vastaan, mikä on SM-liigan maalivahtien nollaputkiennätys liigauran alusta mitattuna. Vahvan aloituksen jälkeen Sinclair päästi kolmessa viimeisimmässä ottelussaan kuitenkin yhteensä 13 maalia. Hän jäi kakkosmaalivahdiksi Kim Saariselle, eikä pelannut pudotuspeleissä.
Muuta.
Sinclairin isoveli Luke pelaa puolustajana OSHL-joukkue Delhi Flamesissa. Hän on pelannut myös Ruotsin ja Suomen alemmissa sarjoissa.